
     Forord
    
   

   
    For å være helt ærlig så tror jeg denne boken er ganske uviktig i den store sammenhengen. De fleste bøker er jo det. Formålet er å løfte frem det eksistensielle perspektivet og noen nye refleksjoner rundt meningsløshetens psykologi, men hvordan kan jeg vite sikkert at det egentlig er nødvendig? Slik usikkerhet bør pine enhver som skriver. Når alt kommer til alt, vil denne boken trolig ikke utgjøre noen stor forskjell uansett. De færreste bøker gjør jo det. Alt dette er forfatteren altså smertelig klar over. Hvorfor har jeg da skrevet boken, hvis jeg samtidig tenker at den er meningsløs? Den gåten kan jeg love et svar på – til den som leser boken ferdig.
   

   
    Stor takk til forlagsredaktør Nikolai Fjeld, som hadde tro på prosjektet og på stødig vis ga mitt flytende utgangspunkt en fast form å stivne i. Stiftelsen Fritt Ord og Norsk faglitterær forfatter- og oversetterforening fortjener også en takk for deres økonomiske støtte. Meningsløsheten er jo, som alle vanskelige ting i livet, betydelig lettere å forholde seg til for den som har penger. Kunstens innsikter spiller en vel så stor rolle som psykologiens teorier i denne boken – så vel som i mitt eget liv – takket være Dagfinn Skrede og Halvard Hiis. Takk også til Jan Ivar Røssberg, Julie Horgen Evensen, Einar Duenger Bøhn, Simen Helland Moen, Hallvard Hagen, Andreas Nydal og Carl Tollef Solberg for nyttige innspill underveis. En spesiell takk til Lara Pasovic for mange gode eksistensielle samtaler.
   

   
    
     Anders Malkomsen

     Introduksjon
    
   

   
    Hva er meningen med livet? Finnes det egentlig noe høyere formål med alt som er skapt? Betyr mitt liv noe som helst i den store sammenhengen? Finnes det i det hele tatt noen større sammenheng? Og hvis livet virkelig er meningsløst, hva er da poenget med å leve?
   

   
    Slike spørsmål er viktige i de fleste menneskers liv, og mange finner glede i å reflektere over livets eksistensielle gåter. For noen blir det imidlertid starten på en destruktiv psykologisk prosess som leder inn i en eksistensiell meningskrise. Alle mennesker opplever meningsløshet på et eller annet tidspunkt i livet. Noen opp­søker også helsevesenet på grunn av det. For å kunne hjelpe mennesker i smertefulle meningskriser på en god måte, er det nødvendig å kjenne til det eksistensielle perspektivet på psykisk helse. Formålet er definitivt ikke å innføre en ny terapimodell, men heller å supplere eksisterende psykologisk teori om meningsløshet med noen nye perspektiver. Det blir opp til leseren å integrere dette inn i sin egen forståelse.
   

   
    Denne boken er skrevet for helsepersonell, studenter innen helsefag og andre interesserte som ønsker å supplere sin forståelse av meningsløshet med det eksistensielle perspektivet. Leseren vil forhåpentligvis bli inspirert til også å kunne supplere sin samtalevirksomhet – enten det er som lege, psykolog, prest, sosionom, rådgiver, filosof eller annet – med det eksistensielle perspektivet. Til inspirasjon presenterer boken flere eksempler på eksistensielle samtaler. Fordi den er skrevet på en lettfattelig måte, er den også tilgjengelig for den allmenne leser som ønsker å forstå sin egen opplevelse av meningsløshet på nye måter.
   

   
    Denne boken tar på alvor at det eksistensielle perspektivet mangler i dagens terapimodeller, helsevesen og samfunn. En studie som gjennomgikk de mange psykiske og fysiske plagene som følger en meningskrise, trekker frem viktigheten av at pasienter som opplever eksistensielle meningskriser, får tilstrekkelig psykisk helsehjelp.
    
     
      
       1
      
     
    
    Dette forutsetter at hjelperne har den nødvendige eksistensielle kompetanse. Dessverre er det i liten grad blitt viet plass til det eksistensielle perspektivet i læreplanene ved de helsefaglige utdanningene i Norge. Vi vet imidlertid at det eksistensielle perspektivet på helse, og pasientenes forhold til meningen med livet i særdeleshet, er viktig for både somatisk og psykisk helse.

    Forskning har vist at eksistensielt fokuserte samtaler med fokus på mening og meningsløshet kan være en effektiv behandling av depressive plager i flere ulike settinger.
    
     
      
       3
      
     
    
    
     ,
    
    
     
      
       4
      
     
    
    
     ,
    
    
     
      
       5
      
     
    
    Meningsbasert terapi har vist gode effektstørrelser i psykisk helsevern,

    så vel som i allmennpraksis

    og ved onkologisk poliklinikk.

    Det er derfor på tide at utdanning av helsepersonell også inkluderer økt kompetanse i å samtale om livets eksistensielle utfordringer.
   

   
    Forskning har nemlig avdekket at helsepersonell ikke har tilstrekkelig kompetanse i klinisk håndtering av eksistensielle spørsmål. En studie av behandlingen ved norske somatiske sengeposter viste at legene aktivt unngikk eksistensielle tema i konsultasjonene.

    Forskerne konkluderer med at dette ikke kan løses med bedre kommunikasjonstrening alene, for det underliggende problemet synes å være at det ikke gis tilstrekkelig plass til samtaler om eksistensielle tema i den biopsykososiale modellen. I tillegg til biologiske, psykologiske og sosiale konsekvenser fører de fleste sykdommer også med seg eksistensielle utfordringer. Mange som jobber med pasienter, opplever dessverre at de mangler den nødvendige eksistensielle kompetansen til å gjennomføre samtaler om eksistensielle tema.

    Formålet med denne boken er derfor å bidra til å øke den eksistensielle kompetansen slik at gode eksistensielle samtaler blir en naturlig del av helsehjelpen.
   

   
    Boken har fem deler, og mange korte kapitler. Flere av kapitlene avsluttes med refleksjonsøvelser som leseren oppfordres til å forsøke seg på. Eksistensiell kom­petanse handler nemlig ikke bare om kunnskap. Den viktigste eksistensielle kompetansen er evnen til refleksjon. Dessuten er det viktig at den som skal veilede andre i eksistensielle kriser, selv har reflektert over sitt eget forhold til disse temaene. Skal man redde andre fra å drukne, må man selv kunne svømme.
   

   
    I første del av boken – Det eksistensielle perspektivet – gis det en kort introduksjon til det eksistensielle perspektivet med en rekke kliniske eksempler. Vi skal se hvorfor den biopsykososiale modellen bør utvides til en biopsykososial-eksistensiell modell. Deretter skal vi se hvordan det eksistensielle perspektivet kan berike behandlingen gjennom pasientkasuistikker som angår både somatisk og psykisk sykdom.
   

   
    I bokens andre del – Meningsløshetens spiral – skal opplevelsen av meningsløshet analyseres gjennom eksempler fra eksistensielle samtaler, skjønnlitteratur og psykologisk forskning. Først skal vi se hvordan opplevelsen av meningsløshet kan forstås som en samlebetegnelse for opplevelsen av formål, betydning og sammenheng. Deretter skal vi se hvilke fordeler det kan ha i klinisk praksis at vi deler opp opplevelsen av meningsløshet på denne måten. Dette vil vi gjøre gjennom både pasientkasuistikker og psykologiske analyser av skjønnlitterære eksempler. Gjennom disse analysene ser vi hvordan opplevelsen av meningsløshet kan forstås som en selvforsterkende prosess i «meningsløshetens spiral».
   

   
    I tredje del – Meningspresset – ser vi hvilken betydning kulturen spiller for enkeltmenneskets opplevelse av meningsløshet. Påstanden om at det er et meningspress i vår tid som gjør opplevelsen av meningsløshet mer smertefull enn den trenger å være, skal begrunnes. Til dette blir det først nødvendig å skille mellom aktivt og passivt fravær av mening, samt introdusere ideen om meningsnøytralitet. Gjennom flere pasientkasuistikker illustreres det hvordan meningspresset bidrar til å forsterke individuelle meningskriser.
   

   
    I fjerde del – Håndtering av meningsløshetens smerte – presenteres ulike psykologiske strategier for å håndtere eksistensielle meningskriser. Sentrale tema som psykologisk fleksibilitet, moden ambivalens, stoisk aksept, buddhistisk ego-oppløsning, metafor- og kunstterapi, hva vi kan lære av melankolikerne og meningsløshet som psykologisk forsvar, vil utforskes nærmere. Gjennom en enkel modell, «meningsfrihetens stige», utforskes flere ulike strategier man kan bruke for å fri seg fra meningspresset.
   

   
    I femte og siste del av boken – Meningsfriheten – utfordres ideen om at livet må oppleves som meningsfullt for å være verdt å leve. Her forenes alle bokens ideer for å tilby leseren en ny måte forholde seg til livets mening på.

    Del 1
   

   
    
    
    Det eksistensielle perspektivet
   

   
    Hva kan egentlig det eksistensielle perspektivet – med fokus på mening og meningsløshet – tilføre forståelsen av menneskets psykiske og fysiske helse som ikke allerede fanges opp i den biopsykososiale modellen? Det er tema for denne første delen av boken.
   

   
    Aller først skal vi rette et kritisk blikk mot all psykologisk teori. En bok som omhandler meningsløshet, bør også tørre å erkjenne meningsløsheten i sitt eget prosjekt. Vi skal derfor stille spørsmålet: Kan det være at all psykologisk teori er meningsløs? Deretter skal vi se nærmere på hvordan den eksistensielle psykologien forholder seg til spørsmål om mening og meningsløshet. Det kan vi ikke gjøre uten først å se hvordan opplevelsen av meningsløshet avhenger av noen sentrale premisser om menneskets frihet, ansvar, kropp, dødelighet og ensomhet.
   

   
    Deretter skal vi se hvordan det eksistensielle perspektivet kan integreres i den biopsykososiale modellen. Ved å utvide modellen tar vi endelig alle livets dimensjoner med i betraktningen. Vi ser deretter hvordan dette kan berike behandlingen av både somatisk og psykisk sykdom gjennom to kasuistikker.

